Teutrant
Teutrant () bio je, u grčkoj mitologiji, kralj Mizije u Maloj Aziji i eponim tamošnje oblasti Teutranije.

Mitologija 
Teutrant je u mitu povezan s pričom o Augi, majci Telefovoj i kćerki Alejevoj. Alej, kralj Tegeje, zatvorio je i svoju kćer i unuka u jedan kovčeg i bacio ih u more. Talasi su ih odneli u maloazijsku Miziju, odnosno do ušća Kajka, gde ih je pronašao Teutrant, koji se oženio Augom, a Telefa je usvojio. Prema drugoj verziji, Augu je Teutrant usvojio kao ćerku. Kasnije se u Miziji pojavio i Telef, već odrastao, i to po nalogu proročišta u Delfima, koje ga je tamo poslalo da pronađe majku. U to je vreme Ida vodio rat protiv Teutrantu želeći ovoga zbaciti s prestola. Ida je pomogao Teutrantu u toj borbi i Ida je bio poražen. U znak zahvalnosti za pruženu pomoć, Teutrant je hteo dati Telefu za ženu svoju usvojenu ćerku Augu, ali, kad je ovo dvoje trebalo da stupe u seksualni odnos, začuo se snažan grom, koji ih je sprečio u tome; njih dvoje su se zatim prepoznali kao majka i sin na osnovu prstena koji je Augi dao Herakle, a koji je ona predala malom Telefu. Teutrant je tada oženio Telefa svojom kćerkom Argiopom i odredio ga za naslednika mizijskog prestola. Neki su čak govorili da je Teutrant bio pravi otac Telefa, koga mu je rodila Auga.

Drugi mit govori o tome kako je Teutrant u lovu na planini išao za jednim divljim veprom, koji se onda sklonio u svetilište Artemide Ortosije i ljudskim glasom zamolio za milost. Teutrant je ipak ubio životinju, pa ga je Artemida kaznila ludilom i nekom vrstom lepre. Njegova majka Lisipa zamolila je za pomoć proroka Poliida, koji joj je savetovao da žrtvuje Artemidi goveče. Nakon prinesene žrtve boginja je oprostila Teutrantu i on je ozdravio, a u znak zahvalnosti podigao joj je žrtvenik i postavio zlatni kip vepra; planinu na kojoj je lovio nazvao je svojim imenom.

Druge ličnosti 
Teutrant se može odnositi i na ove ličnosti:

Teutrant iz Magnezije, koji se borio u trojanskom ratu; ubili su ga Hektor i Ares.

Teutrant iz Atine, osnivač i eponimni Teutrone u Lakoniji.

Teutrant, brat Tiretov i jedan od Enejinih pratilaca.

Reference

Literatura 

Kraljevi u grčkoj mitologiji